[bookmark: _Hlk224735563]Personas, kas iesniegusi apelācijas sūdzību, neattaisnotas neierašanās uz apelācijas instances tiesas sēdi sekas
Persona, kas iesniegusi sūdzību, tieši vai netieši var atteikties no tiesību uz taisnīgu tiesu garantijām, tajā skaitā persona, kura ir iesniegusi apelācijas sūdzību, to var atsaukt vai arī ar savu rīcību, piemēram, neattaisnoti neierodoties uz tiesas sēdi, faktiski atteikties no tās izskatīšanas. Šādos gadījumos tiesai ir pamats secināt, ka persona nav ieinteresēta savas sūdzības izskatīšanā, un lemt par apelācijas sūdzības atstāšanu bez izskatīšanas.

Latvijas Republikas Senāta Krimināllietu departamenta senatore Sandra Kaija rakstveida procesā izlēma apsūdzētā [pers. A] sūdzību par Rīgas apgabaltiesas 2026. gada 7. janvāra lēmumu.

Aprakstošā daļa

[1] Ar Rīgas rajona tiesas 2024. gada 19. decembra spriedumu
[pers. A], personas kods [..],
atzīts par vainīgu Krimināllikuma 262.1 panta pirmajā daļā paredzētajā noziedzīgajā nodarījumā un sodīts ar brīvības atņemšanu uz 5 mēnešiem, atņemot transportlīdzekļa vadīšanas tiesības uz 5 gadiem. 

[2] Ar pirmās instances tiesas spriedumu [pers. A] atzīts par vainīgu un sodīts pēc Krimināllikuma 262.1 panta pirmās daļas par to, ka viņš, būdams transportlīdzekļa vadītājs, atteicās no medicīniskās pārbaudes alkohola koncentrācijas noteikšanai asinīs. 

[3] Par pirmās instances tiesas spriedumu apsūdzētais [pers. A] iesniedzis apelācijas sūdzību, kuru apelācijas instances tiesa saskaņā ar Kriminālprocesa likuma 560. panta trešo daļu atstājusi bez izskatīšanas.

[4] Par Rīgas apgabaltiesas 2026. gada 7. janvāra lēmumu apsūdzētais [pers. A] iesniedzis sūdzību, kurā lūdz atcelt lēmumu un nosūtīt lietu izskatīšanai Rīgas apgabaltiesā. Pamatojot savu lūgumu, apsūdzētais norādījis, ka Rīgas apgabaltiesa pieļāvusi Kriminālprocesa likuma 560. panta trešās daļas pārkāpumu, kas novedis pie nelikumīga nolēmuma pieņemšanas. 
[4.1] Saskaņā ar Kriminālprocesa likuma 329. panta 7. punktu tiesas pavēstē norādāmas neierašanās sekas. Tiesas pavēstē par lietas izskatīšanu 2025. gada 12. novembrī ir detalizēti izklāstītas tiesiskās sekas apsūdzētā neierašanās gadījumā, proti, tiesa var izteikt brīdinājumu, piemērot piespiedu naudu, lemt par personas piespiedu atvešanu uz tiesas sēdi, kā arī lemt par drošības līdzekļa grozīšanu. Vienlaikus pavēstē arī norādīts, ka krimināllietu par kriminālpārkāpumu un mazāk smagu noziegumu tiesa var izskatīt bez apsūdzētā piedalīšanās, ja apsūdzētais atkārtoti bez attaisnojoša iemesla neierodas uz tiesas sēdi. Tādējādi tiesas pavēstē tika norādītas konkrētas tiesiskās sekas par neierašanos, taču pavēstē nav norādīts, ka apelācijas sūdzība šādā gadījumā var tikt atstāta bez izskatīšanas. Tādējādi apsūdzētajam, iepazīstoties ar tiesas pavēsti, varēja objektīvi rasties priekšstats, ka tiesa izvērtēs citus Kriminālprocesa likumā paredzētos procesuālos līdzekļus, tajā skaitā lietas izskatīšanu bez apsūdzētā piedalīšanās tiesas sēdē. 
[4.2] Tiesas pavēstē norādīts, ka apsūdzētajam jāinformē tiesa par pavēstes saņemšanu, kā arī sniegta informācija par to, ka jāinformē tiesa gadījumā, ja apsūdzētais nevar ierasties uz tiesas sēdi. Tiesas pavēstē netika norādīts, ka apsūdzētajam jāiesniedz dokumenti, kas attaisno viņa neierašanos. Tādējādi apsūdzētajam netika skaidri norādīts, ka neierašanās iemesla nepamatošana ar dokumentiem varētu radīt tik nopietnas sekas kā apelācijas sūdzības atstāšana bez izskatīšanas. 
[4.3] Senāts jau iepriekš ir norādījis, par apsūdzētā neierašanās uz apelācijas instances tiesas sēdi attaisnojošu iemeslu Kriminālprocesa likuma 560. panta trešās daļas izpratnē atzīstams apsūdzētā veselības stāvoklis, kas liedz viņam piedalīties tiesas sēdē (Senāta 2023. gada 19. aprīļa lēmums lietā Nr. SKK-292/2023, ECLI:LV:AT:2023:0419.11410011921.4.L). Ņemot vērā faktu, ka tiesa nebija norādījusi pienākumu iesniegt dokumentālus pierādījumus par neierašanās iemesliem, objektīvi nepastāv pamats viņam pārmest šo pierādījumu neiesniegšanu. Apsūdzētais bija saslimis, tomēr, ņemot vērā laika posmu, kas pagājis kopš notikuma, kā arī to, ka viņš pie ģimenes ārsta nebija vērsies un medikamentus iegādājies aptiekā par skaidru naudu, dokumentālu pierādījumu saglabāšana nebija iespējama. Šādos apstākļos apsūdzētā veselības stāvoklis ir atzīstams par objektīvu neierašanās iemeslu Kriminālprocesa likuma 560. panta trešās daļas izpratnē, un pierādījumu neesība pati par sevi nevar tikt vērtēta pretēji apsūdzētā interesēm.
[4.4] Apsūdzētā neierašanās uz 2026. gada 7. janvāra apelācijas instances tiesas sēdi bija saistīta ar neparedzētu ārkārtas situāciju darbā. Apsūdzētais tika steidzami izsaukts darba devēja interesēs, lai nodrošinātu būvdarbu norisi, un objektīvi atradās situācijā, kurā neierašanās darbā varēja radīt nopietnas sekas, arī darba zaudēšanu. Lai arī nav strīda par to, ka apsūdzētajam ir pienākums ierasties tiesas sēdē un ka apelācijas procesa rezultāts ir viņa tiešajās interesēs, konkrētajā situācijā apsūdzētais bija spiests izvēlēties starp dalību tiesas sēdē un savas darbavietas saglabāšanu. Šāda izvēle objektīvi nav vērtējama kā pavirša attieksme pret saviem procesuālajiem pienākumiem. Ņemot vērā faktu, ka darba zaudēšana viņam radītu būtiskas sekas, minētie apstākļi ir vērtējami kā objektīvi iemesli, kas konkrētajā situācijā ietekmēja apsūdzētā iespēju ierasties tiesas sēdē, un tie bija jāņem vērā, lemjot par Kriminālprocesa likuma 560. panta trešās daļas piemērošanu.
[4.5] No apelācijas instances tiesas lēmuma motīvu daļas izriet, ka tiesa ir aprobežojusies ar vispārīgu secinājumu, ka lietā nav konstatēti Krimināllikuma vai Kriminālprocesa likuma būtiski pārkāpumi, kas liegtu apelācijas sūdzību atstāt bez izskatīšanas. Apelācijas instances tiesa savu atzinumu nav motivējusi. Tiesa nav skaidrojusi, kādēļ apelācijas sūdzībā norādītie apstākļi, kas saistīti ar pierādījumu pieļaujamību un liecību ticamību, netiek uzskatīti par būtiskiem Kriminālprocesa likuma pārkāpumiem. 

Motīvu daļa

[bookmark: _Hlk190700360][5] Senatore atzīst, ka izskatāmajā lietā jāsniedz atbilde, vai apelācijas instances tiesa pamatoti atstājusi bez izskatīšanas apsūdzētā [pers. A] iesniegto apelācijas sūdzību.
[5.1] Kriminālprocesa likuma 560. panta trešās daļas pirmais teikums noteic, ka gadījumā, ja persona, kura iesniegusi apelācijas sūdzību vai protestu, neierodas uz tiesas sēdi bez attaisnojoša iemesla, tās sūdzību vai protestu var atstāt bez izskatīšanas. 
[bookmark: _Hlk224564710][5.2] No lietas materiāliem konstatējams, ka tiesas pavēste par tiesas sēdēm apsūdzētajam [pers. A] 2025. gada 30. septembrī un 12. novembrī nosūtīta uz apsūdzētā norādīto korespondences adresi.
Apsūdzētais [pers. A] informējis tiesu, ka uz 2025. gada 12. novembra tiesas sēdi ierasties nevarēs, jo ir smagi saslimis, kā arī lūdzis atlikt tiesas sēdi. Tiesa 2025. gada 12. novembra tiesas sēdē saistībā ar apsūdzētā neierašanos uz tiesas sēdi nolēmusi lietas izskatīšanu atlikt uz 2026. gada 7. janvāri.
2026. gada 6. janvārī tiesā no [pers. A] saņemta elektroniskā pasta vēstule, kurā norādīts, ka sakarā ar neparedzētiem apstākļiem darbā, viņš nevar ierasties 2026. gada 7. janvāra tiesas sēdē un lūdzis to atlikt. 
[5.3] Apelācijas instances tiesa 2026. gada 7. janvāra tiesas sēdē pieņēmusi lēmumu atstāt bez izskatīšanas apsūdzētā [pers. A] apelācijas sūdzību. 
Pamatojot savu lēmumu, tiesa norādījusi, ka apsūdzētajam tiesas pavēstes nosūtītas Kriminālprocesa likumā noteiktajā kārtībā un apsūdzētajam ir paziņots par tiesas sēžu laiku un vietu. Tiesa konstatējusi, ka apsūdzētais, informējot par neierašanos, nav iesniedzis dokumentus, kas apliecinātu attaisnotu neierašanos. Ievērojot minēto, tiesa atzinusi, ka apsūdzētais uz tiesas sēdēm nav ieradies bez attaisnojoša iemesla.
[5.4] Senatore norāda, ka saskaņā ar Kriminālprocesa likuma 67. panta pirmās daļas 1. punktu un 74. pantu apsūdzētajam ir pienākums noteiktajā laikā ierasties procesa veikšanai pilnvarotas amatpersonas norādītajā vietā, ja uzaicinājums izdarīts likumā noteiktajā kārtībā. Minētā prasība attiecas arī uz apelācijas instances tiesas procesu, tādējādi piedalīšanās lietas iztiesāšanā apelācijas instances tiesā ir apsūdzētā pienākums.
[5.5] Saskaņā ar Kriminālprocesa likuma 329. panta 7. punktu tiesas pavēstē norādāmas neierašanās sekas. Senatore norāda, ka saskaņā ar Kriminālprocesa likuma 328. panta pirmo teikumu pavēste ir dokuments, ar kuru procesa virzītājs uzaicina personu uz izmeklēšanas iestādi, prokuratūru vai tiesu, lai tā piedalītos kriminālprocesā. No minētā secināms, ka pavēstes mērķis, informējot personu par ierašanās vietu un laiku, ir nodrošināt viņas piedalīšanos procesā, tādējādi garantējot procesa norisi. Savukārt norāde uz neierašanās sekām kalpo gan kā preventīvs instruments, kas motivē personu piedalīties, gan kalpo kā juridisks pamats tiesas turpmākiem lēmumiem personas neierašanās gadījumā. Tomēr pavēstē nevar atspoguļot visas iespējamās procesuālās sekas, kas izriet no katras lietas specifikas.
[5.6] Izskatāmajā lietā pirmās instances tiesas spriedumu ir pārsūdzējis vienīgi apsūdzētais, izmantojot likumā paredzētās tiesības iesniegt apelācijas sūdzību. Tomēr tas, ka personai šādas tiesības pastāv, nenozīmē, ka tiesai vienmēr ir pienākums izskatīt sūdzību. Apsūdzētā piedalīšanās tiesas sēdē kalpo arī kā līdzeklis viņa tiesību īstenošanai, tādējādi ir saprātīgi sagaidīt, ka persona, vēloties īstenot savas tiesības, veiks nepieciešamās darbības.
Persona, kas iesniegusi sūdzību, tieši vai netieši var atteikties no tiesību uz taisnīgu tiesu garantijām, tajā skaitā persona, kura ir iesniegusi apelācijas sūdzību, to var atsaukt vai arī ar savu rīcību, piemēram, neattaisnoti neierodoties uz tiesas sēdi, faktiski atteikties no tās izskatīšanas. Šādos gadījumos tiesai ir pamats secināt, ka persona nav ieinteresēta savas sūdzības izskatīšanā, un attiecīgi lemt par apelācijas sūdzības atstāšanu bez izskatīšanas.
[5.7] Par attaisnojošiem neierašanās uz tiesu iemesliem var atzīt tikai tādus apstākļus, kas ir objektīvi pastāvoši un nav atkarīgi no personas gribas vai rīcības. Šādiem iemesliem jābūt tādiem, kas faktiski liedz personai iespēju ierasties uz tiesas sēdi. 
Tā kā neierašanās iemesli pilnībā var būt zināmi tikai pašai kriminālprocesā iesaistītajai personai, viņas pienākums ir norādīt uz to, ka neierašanās iemesli ir attaisnojoši. Savukārt tiesas pienākums ir izvērtēt, vai personas norādītie iemesli ir attaisnojoši. 
[5.8] Apsūdzētais sūdzībai par apelācijas instances tiesas lēmumu pievienojis čeku par medikamentu iegādi, kā arī vēstuli no būvdarbu brigadiera, ka 2025. gada 7. decembrī [pers. A] nav varējis ierasties tiesā ārkārtējas situācijas darbavietā dēļ.
[5.8.1] Senatore norāda, lai veselības stāvoklis varētu tikt atzīts par attaisnojošu iemeslu, nepieciešami pierādījumi, kas apliecina, ka konkrētajā laikā šis stāvoklis bija tāds, kas faktiski izslēdza iespēju piedalīties tiesas sēdē. 
[bookmark: _Hlk239844795]Arī sūdzībā norādītajā 2023. gada 19. aprīļa lēmumā lietā Nr. SKK-292/2023 Senāts ir uzsvēris, ka tādu apsūdzētā veselības stāvokli, kas liedz viņam piedalīties tiesas sēdē, apliecina arī apsūdzētajam izsniegta darbnespējas lapa, kurā norādīts konkrētajā laikposmā noteiktais ārstēšanās režīms – ārstēšana stacionārā vai mājas režīms. Ja apsūdzētais neierodas uz tiesas sēdi un viņam nozīmētais ārstēšanās režīms ir ārstēšana stacionārā vai mājas režīms, tad tas ir atzīstams par attaisnojošu iemeslu Kriminālprocesa likuma 560. panta trešās daļas izpratnē (sk. Senāta 2013. gada 4. aprīļa lēmumu lietā Nr. SKK‑197/2013, 11320023111; 2019. gada 30. janvāra lēmumu lietā Nr. SKK‑98/2019, ECLI:LV:AT:2019:0130.11095087014.4.L).
Čeks par medikamentu iegādi pats par sevi nav uzskatāms par pietiekamu pierādījumu tam, ka personas neierašanās uz tiesas sēdi ir bijusi attaisnota. Minētais dokuments apliecina vienīgi faktu par medikamentu iegādi, taču tas neapstiprina ne personas veselības stāvokļa raksturu un smagumu, ne arī to, ka šis stāvoklis objektīvi liedzis personai ierasties tiesā.
Tādējādi senatore konstatē, ka sūdzībai pievienotais čeks par medikamentu iegādi nav uzskatāms par tādu dokumentu, kas būtu par pamatu atzīt, ka apsūdzētā [pers. A] veselības stāvoklis 2025. gada 12. novembrī liedza viņam ierasties uz tiesas sēdi attaisnojoša iemesla dēļ.
[5.8.2] Par nepamatotu atzīstams arī apsūdzētā norādītais, ka viņš bijis spiests izvēlēties starp dalību tiesas sēdē un savas darbavietas saglabāšanu.  
Saskaņā ar Darba likuma 74. panta pirmās daļas 6. punktu darba devējam ir pienākums izmaksāt darbiniekam atlīdzību gadījumos, kad darbinieks neveic darbu attaisnojošu iemeslu dēļ, arī situācijā, kad darbinieks, pamatojoties uz izsaukumu, ierodas izmeklēšanas iestādē, prokuratūrā vai tiesā. No minētā izriet, ka likumdevējs ir paredzējis darbinieka tiesību aizsardzību šādās situācijās, izslēdzot nepieciešamību izvēlēties starp darba pienākumu izpildi un procesuālo pienākumu pildīšanu.
Senatore norāda, ka tādējādi tiesiskais regulējums nodrošina personai iespēju pildīt procesuālos pienākumus, neciešot no tā nelabvēlīgas sekas darba tiesisko attiecību ietvaros.
Ievērojot minēto, apsūdzētā atsaukšanās uz nepieciešamību izvēlēties starp dalību tiesas sēdē un darbavietas saglabāšanu nav uzskatāma par objektīvu un attaisnojošu iemeslu neierašanās pamatošanai.
Turklāt apsūdzētā iesniegtā vēstule, kurā norādīts, ka apsūdzētais 2025. gada 7. decembrī nav varējis ierasties tiesā ārkārtējas situācijas darbavietā dēļ laika posmā no 2025. gada 6. līdz 8. decembrim, nav attiecināma uz izskatāmo situāciju. Minētajā vēstulē norādītie apstākļi attiecas uz citu laika periodu un nav saistīti ar tiesas sēdes norises laiku, kas bija 2026. gada 7. janvāris, proti, mēnesi vēlāk.
[5.9] Senatore norāda, ka saskaņā ar Kriminālprocesa likuma 560. panta trešo daļu tiesai ir piešķirtas tiesības kasācijas sūdzību vai protestu atstāt bez izskatīšanas. 
Minētā normas redakcija ir spēkā no 2016. gada 23. marta. Tieslietu ministrijas 2015. gada 14. oktobra vēstulē „Par priekšlikumu iesniegšanu likumprojektam „Grozījumi Kriminālprocesa likumā”” izklāstīts pamatojums minētajiem grozījumiem. Vēstulē norādīts, ka gadījumos, kad kāda no personām bez attaisnojoša iemesla neierodas uz tiesas sēdi, tiesa var konstatēt līdzīgus apstākļus, kas minēti Kriminālprocesa likuma 556. panta piektās daļas 2. punktā, un kas nosaka gadījumus, kad apelācijas sūdzības atsaukums tiesai nav saistošs, proti, apelācijas instances tiesa konstatē acīmredzamu Krimināllikuma vai Kriminālprocesa likuma pārkāpumu, kura dēļ pārsūdzētais nolēmums atceļams vai grozāms, lai samazinātu apsūdzības apjomu, mīkstinātu sodu vai izbeigtu lietu.
Izskatāmajā lietā tiesa ir izvērtējusi, vai ir pamats izmantot likumā paredzēto iespēju izskatīt apelācijas sūdzību, neraugoties uz to, ka apsūdzētais bez attaisnojoša iemesla nav ieradies uz tiesas sēdi. Tiesa atzinusi, ka izskatāmajā gadījumā tādi Krimināllikuma pārkāpumi vai Kriminālprocesa likuma būtiski pārkāpumi, kas nepieļautu atstāt bez izskatīšanas iesniegto apelācijas sūdzību, nav konstatējami. 
[5.10] Ievērojot norādīto, senatore atzīst, ka apelācijas instances tiesa pamatoti lēmusi par [pers. A] apelācijas sūdzības atstāšanu bez izskatīšanas, līdz ar to Rīgas apgabaltiesas 2026. gada 7. janvāra lēmums ir tiesisks un pamatots, tādēļ nav pamata tā atcelšanai.

Rezolutīvā daļa

Pamatojoties uz Kriminālprocesa likuma 582. panta otro daļu, senatore

nolēma

atstāt Rīgas apgabaltiesas 2026. gada 7. janvāra lēmumu negrozītu, bet apsūdzētā [pers. A] sūdzību noraidīt.



Lēmums nav pārsūdzams. 
